**НАЦРТ**



**2023-2025**

*Локални акциони план за родну равноправност за период 2023 – 2025 израђен је уз финансијску подршку Завода за равноправност полова.*

**ЛОКАЛНИ АКЦИОНИ ПЛАН ЗА РОДНУ РАВНОПРАВНОСТ ОПШТИНЕ БАЧ ЗА ПЕРИОД 2023 – 2025**

1. **УВОД**

Република Србија је потписница многих важних међународних уговора и докумената који гарантују једнакост мушкараца и жена и забрањују дискриминацију засновану на родној припадности, са нагласком на Конвенцију о елиминацији свих облика дискриминације жена (CEDAW) и Истанбулску Конвенцију. Република Србија има установљен национални оквир за родну равноправност, кроз успостављање новог Закона о родној равноправности ("Сл. гласник РС", бр. 52/2021) као и Националну стратегију са пратец́им Акционим планом за родну равноправност за период 2021-2023 година. Упркос постојецћем законском и политичком оквиру, роднe неједнакости у Србији и даље постоје и присутне су у свим сферама живота, приступу ресурсима, учешцћу у процесима одлучивања и међуљудским односима.

„Европска повеља о родној равноправности на локалном нивоу“ или "European Charter for Еquality of Wоmen and Men Local Life’’ настала је 2006. године. Документ Савета европских општина и региона донео је повељу са којом се локалне власти обавезују на унапређење родне равноправности кроз пружање практичних алата којима се омогућава локалним управама да у своје политике уведу принцип родне равноправности у свим областима живота за које су надлежни.

Република Србија је успоставила механизме за родну равноправност на свим нивоима власти: законодавни, извршни и независни механизми за працћење на националном, покрајинском и локалном нивоу. Влада Републике Србије успоставила је Координационо тело за родну равноправност 2014. године са мандатом да координира рад Владе и напоре у остварењу родне равноправности. Координационо тело за родну равноправност води и прати спровођење националне политике о родној равноправности, одржава континуирани дијалог са контакт особама задуженим за родну равноправност.

Иако је у последњих десет година постигнут значајан напредак у области родне равноправности и наше законодавство јемчи једнака права женама и мушкарцима, родна равноправност још увек није присутна у свакодневном животу, јер мушкарци и жене не остварују иста права и жене су у појединим сегментима у неповољнијем положају, те је потребно предузети одређене мере како би се ове неједнакости уклониле и њихов положај уравнотежио.

Локална самоуправа, у оквиру својих надлежности, осигурава равноправност жена и мушкараца и постизање једнаких могуцћности на локалном нивоу. Механизми за родну равноправност су одговорни за мере и активности које су у функцији родне равноправности и постизања једнаких могуцћности на локалном нивоу. Општина Бач је 2017. године донела Одлуку о усвајању Европске повење о родној равноправности на локалном нивоу, те се као потписница ове повеље обавезала да ће следити принципе родне равноправности и да ће спроводити одредбе, односно начела Европске повеље о родној равноправности на локалном нивоу.

Остварење родне равноправности је једно од кључних питања развоја друштва и локалне заједнице, јер омогућава адекватно и потпуно коришћење како мушких, тако и женских људских ресурса и доприноси квалитетнијем животу у локалној заједници. Увођење родне равноправности у политике јавне управе и у све области друштвеног живота захтева деловање у смислу повећања знања о узроцима и последицама дискриминације по основу пола. Примена политике једнаких могућности и родне равноправности подразумева употребу недискриминаторног, родно осетљивог језика. Национална стратегија за родну равноправност за период 2021 – 2030 године препоручила је увођење недискриминаторне терминологије и стандардизацију српског језика у погледу правилне употребе рода и одговарајућих израза у прописима и комуникацији.

У недостатку стандардизоване терминологије родне равноправности, уједначено је значење појединих израза који се користе у овом ЛАП-у, тако да поједини наведени појмови имају следеће значење:

а) „род” означава друштвено успостављене улоге, положаје и статусе жена и мушкараца у јавном и приватном животу, а из којих услед друштвених, културних и историјских разлика проистиче дискриминација заснована на биолошкој припадности одређеном полу;

б) „пол” се односи на биолошке карактеристике лица;

в) „родна равноправност” подразумева равноправно учешће свих лица без обзира на родну припадност у свим областима друштвеног и приватног живота, као и њихов равноправан положај, једнаке могућности за остваривање својих права и једнаку корист од остварених резултата у складу са Уставом Републике Србије, општеприхваћеним правилима међународног права, потврђеним међународним уговорима и законима;

г) „родна равноправност у јавним политикама” подразумева да родна равноправност постаје део планирања, израде и примене јавних политика, закона, програма и мера; потребе, приоритети и специфични положај жена и мушкараца, укључујући рањиве групе, систематски се укључују у јавне политике и активно се разматрају њихови ефекти на положај жена и мушкараца, укључујући рањиве групе, у свим фазама (планирања, израде, примене, надзирања и вредновања) и на свим нивоима, уз равноправно учешће жена и мушкараца у овим процесима;

д) „родна перспектива” представља уважавање родних различитости у односној области јавне политике;

ђ) „родно осетљив језик” јесте језик родне равноправности;

е) „родно одговорно буџетирање” представља увођење начела родне равноправности у буџетски процес; подразумева родну анализу буџета и укључивање родне перспективе у све буџетске процесе и реструктуирање прихода и расхода са циљем унапређења родне равноправности;

ж) „рањива група” подразумева део становништва који има неке посебне карактеристике или се налази у ситуацији због које је изложен вишем ризику од дискриминације и дискриминаторског поступања од осталих.

Циљ Локалног акционог плана је да утврди приоритете, активности и средства, која ће за циљ имати побољшање положаја жена и унапређење родне равнопаравности.

Дискриминација може бити директна, индиректна, али и системска. Управо је то она дискриминација која специфичне потребе једне групе, овде условљене родним улогама, не препознаје односно не узима у обзир. Наведено се најбоље може видети у погледу права особа са инвалидитетом, у случајевима неприступачних објеката, тј. када у објектима не постоје рампе, лифтови и сл. Препреке не морају бити само физичке, него и културне. Познат је податак да жене ређе возе аутомобиле од мушкараца, те укидање градских и приградских аутобуских линија неоповољније утиче на жене него на мушкарце.

Имајући у виду наведено, осим законских решења, потребне су и додатне мере којима би се могућности мушкараца и жена изједначиле, односно неутралисала неравноправност која произилази из родних стереотипа (афирмативне мере). Међутим, да афирмативне мере не би биле потребне, неопходно је трансформисати родне улоге и обрасце које доводе до неравноправности и то управо увођењем родне преспективе.

Усвајањем Локалног акционог плана за родну равноправност у општини Бач за период 2023 – 2025 ( у даљем тексту ЛАП за родну равноправност ) изражава се решеност општине Бач да се у локалној заједници обезбеди што већи обим поштовања родне равноправности.

У складу са напред наведеним и водећи се начелом транспарентности и партиципативним приступом, Општина Бач је омогућила пријављивање потенцијалних чланица и чланова Радне групе за израду ЛАП-а за родну равноправност. 01.02.2023. године, Решењем председника Општине Бач именовани су чланови Радне групе за израду ЛАП-а за родну равноправност, и то:

1. Јелена Ковачевић, Руководилац одељења за привреду, пољопривреду и економски развој, координаторка радне групе,
2. Лела Милиновић, Савет за родну равноправност,
3. Анна Гутеша, руководилац одељења за финансије и буџет,
4. Бранка Мандић, Локална акциона група ''Равница Бачке'',
5. Ана Бошкић, Удружење жена ''Активна жена'',
6. Станка Чобан, НВО ''Трагови Шокаца'' Бач,
7. Тања Митровић, Удружење Пословни центар компетенција,
8. Никола Бањац, Канцеларија за ЛЕР,
9. Дражен Паклединац, Национална служба за запошљвање,
10. Светлана Продановић, Центар за социјални рад Бач,
11. Дајана Тепић, ОШ ''Вук Караџић'' Бач

Основни задаци Радне групе за израду ЛАП-а су:

* Утврдђивање плана активности и методологије за израду ЛАП-а,
* Израда ЛАП за родну равноправност за територију општине Бач за период 2023-2025 године са наведеним циљевима, начином и динамиком реализације;
* Сарадња са свим релевантним актерима укљученим у предметну област на локалном нивоу;
* Израда нацрта ЛАП-а и упућивање Општинском већу на разматрање и даље поступање,
* Организација и учешће на јавној расправи о предлогу ЛАП-а
1. **ПРАВНИ ОСНОВ – Стратешки и законодавни оквир**

Република Србија је потврдила међународна документа у којима су заштита жена од дискриминације и поштовање родне равноправности основ остваривања људских права. С обзиром на то да је Република Србија у процесу укључивања у европске интеграције неопходно је обезбедити остваривање и заштиту основних људских права те поштовање највиших међународних стандарда.

1. **Конвенција УН о укидању свих облика дискриминације жена (CEDAW)** је међународни правни инструмент којим се захтева од земаља да елиминишу дискриминацију жена у свим областима, a који промовише једнака права жена. CEDAW се често описује као међународна повеља о правима жена. Конвенција је део међународног права и правно је обавезујућа за државе које су ратификовале Конвенцију. CEDAW настоји да постигне „суштинску једнакост“ или „једнакост резултата“, чиме се наглашава да би требало да постоји једнак приступ, једнаке могућности и једнаки резултати за жене и девојчице. То подразумева да су државе у обавези да предузму све неопходне мере које могу бити потребне да се осигура да жене и девојчице заиста искусе једнакост у својим животима (извор: Конвенција о елиминацији свих облика дискриминације жена (CEDAW), Извор: <https://www.minljmpdd.gov.rs/medjunarodni-ugovori-konvencija-CEDAW.php>;
2. **Пекиншка декларација и Платформа за акцију (Пекиншка платформа)** су усвојене на Четвртој светској конференцији о женама, септембра 1995. године, у Пекингу, након декаде УН посвећене борби за женска људска права. Основни смисао Пекиншке декларације је унапређивање "циљева једнакости, развоја мира у корист свих жена у свету и у интересу човечанства у целини". Платформа за акцију се бави пре свега отклањањем препрека за равноправно учешће жена у економском, културном и политичком одлучивању, као и за остваривање једнаких права жена и мушкараца у приватном и јавном животу. (Извор: <http://www.e-jednakost.org.rs/kurs/kurs/download/pekinska_deklaracija.pdf>).
3. **Европска повеља о родној равноправности** је документ који даје јасан преглед свих области рада локалне власти у којима је неопходно уважити принцип једнаких могућности. Родна равноправност претпоставља да постоје једнаке могућности за мушкарце и жене да допринесу културном, политичком, економском и социјалном напретку, као и да имају идентичне могућности да уживају све користи од напретка једне заједнице. (Извор: <https://ravnopravnost.org.rs/wp-content/uploads/2017/03/Evropska-povelja-o-rodnoj-ravnopravnosti-na-lokalnom-nivou.pdf>).
4. **Резолуција 1325 Савета безбедности Уједињених нација – Жене, мир и безбедност у Републици Србији**, усвојена је 31. октобра 2000.године, а њен значај је у томе што позива на повећање учешћа жена у процесима доношења одлука, спречавању конфликата, пост конфликтним ситуацијама, мировним преговорима и мировним операцијама. Резолуција указује и на посебне потребе жена и деце у току ратних сукоба и потребу њихове заштите, те спречавање и кажњавање сексуалног и сваког другог насиља над женама. Резолуција је обавезујућа за све чланице УН, без потребе за додатном ратификацијом. Веома је битно нагласити да жене нису само жртве рата и насиља, већ и да имају врло активну улогу као учесницеу сукобљеним странама, као градитељке мира, политичарке, активисткиње (Извор: <https://www.pravno-informacioni-sistem.rs/SlGlasnikPortal/eli/rep/sgrs/vlada/zakljucak/2017/53/1>);
5. **Конвенција Савета Европе о спречавању и борбипротив насиља над женама и насиља у породици, односно Истанбулска конвенција** је донета у Истанбулу 11. маја 2011. године. Циљеви ове конвенције су: заштита жена од свих видова насиља и спречавање, процесуирање и елиминисање насиља над женама и насиља у породици; допринос сузбијању свих облика дискриминације над женама и промоција суштинске једнакости између жена и мушкараца, укључујући и оснаживање жена; израда свеобухватног оквира, политика и мера заштите и помоћи свим жртвама насиља над женама и насиља у породици; промоција међународне сарадње у погледу елиминисања насиља над женама и насиља у породици; пружање подршке и помоћи организацијама и органима унутрашњих послова у делотворној сарадњи да би се усвојио обухватни приступ елиминисању насиља над женама и насиља у породици. (Извор: <https://rm.coe.int/1680462540>);

Најважнији национални документуи који су основ за израду ЛАП-а за родну равноправност су:

1. **Устав Републике Србије** јaмчи људска права утврђена потврђеним међународним уговорима, опште прихваћеним правилима међународног права и законима (члан 18. став 1. Устава Републике Србије). Устав гарантује равноправност жена и мушкараца и развој политика једнаких могућности (члан 15. Устава Републике Србије) и забрањује дискриминацију по било ком основу, укључујући и ону по основу пола (члан 21. став 3. Устава Републике Србије);
2. **Закон о родној равноправности** (''Сл. Гласник РС'' број: 52/2021) уређује појам, значење и мере политике за остваривање и унапређивање родне равноправности, врсте планских аката у области родне равноправности и начин извештавања о њиховој реализацији, институционални оквир за остваривање родне равноправности, надзор над применом закона и друга питања од значаја за остваривање и унапређивање родне равноправности. Мере за остваривање и унапређивање родне равноправности подразумевају стварање једнаких могућности за учешће и равноправан третман жена и мушкараца у области рада, запошљавања и самозапошљавања, социјалне и здравствене заштите, образовања, васпитања, науке и технолошког развоја, информационо-комуникационих технологија и информационог друштва, одбране и безбедности, саобраћаја, енергетике, заштите животне средине, културе, јавног информисања, спорта, у органима управљања и надзора и њиховим телима, политичког деловања и јавних послова, сексуалног и репродуктивног здравља и права, приступа роби и услугама. Законом уређује и мере за сузбијање и спречавање свих облика родно заснованог насиља, насиља према женама и насиља у породици. Законом се уређују обавезе органа јавне власти, послодаваца и других социјалних партнера да интегришу родну перспективу у области у којој делују (Извор: <https://www.paragraf.rs/propisi/zakon-o-rodnoj-ravnopravnosti.html>)
3. **Закон о забрани дискриминацији** (''Сл. Гласник РС'' број: 22/2009 и 52/2021)

уређује општу забрану дискриминације, облике ислучајеве дискриминације и механизме заштите. Међу основама дискриминације наводи се, између осталих, пол, родни идентитет, сексуална оријентација, брачни и породични статус (члан 2. став 1.). Закон дефинише дискриминацију на основу пола као поступање „противно начелу равноправности полова, односно начелу поштовања једнаких права и слобода жена и мушкараца у политичком, економском, културном и другом аспекту јавног, професионалног, приватног и породичног живота” (члан 20. став 1.);

1. **Национална стратегија за родну равноправност за период 2021 до 2030 године** са Акционим планом за период 2021 до 2023. године (''Сл. Гласник РС'' број: 52/2021) представља основ за стратешко планирање на локалном нивоу. У оквиру приоритетних области, дефинисани су циљеви чије је остварење планирано кроз реализацију различитих мера и активности предвиђених ЛАП-ом.

Септембра 2015. године, Генерална скупштина Уједињених нација усвојила је Агенду одрживог развоја 2030. Све државе чланице УН сагласиле су се са 17 Циљева одрживог развоја (ЦОР) ради осигурања мира и просперитета за све људе на планети до 2030. године. ЦОР је пакет универзалних циљева, потциљева и индикатора премачијем коришћењу су се државе чланице УН обавезале у изради оквира како домаћих, тако и локалних политика развоја у наредних 15 година. (преузето из Агенде 2030, Приручник за локалну примену Циљева одрживог развоја (ЦОР) намењен запосленима). Локални акциони план за унапређивање положаја жена и родне равноправности општине Бач је у директној вези са циљем 5 одрживог развоја, а то је родна равноправност, у чијем је опису окончање насиља и дискриминације према женама и девојкама обезбеђивањем једнаких могућности у свим сферама живота.

* 1. **Институционални оквир за унапређење родне равноправности у Републици Србији и АП Војводини**

Институционални механизми у Републици Србији који се баве спровођењем и мониторингом процеса унапређења родне равноправности су:

* Одбор за равноправност полова Народне Скупштине Републике Србије;
* Координационо тело за родну равноправност Владе Републике Србије
* Заштитник грађана (Закон донет 2005. године, заменица повереника за родну равноправност, права детета и права особа са инвалидитетом је именована 2005 године),
* Повереник за заштиту равноправности (установљен доношењем Закона о забрани дискриминације 2010. године, када је именована и прва повереница),
* Завод за равноправност полова као покрајински механизам заштите и унапређење родне равноправности
	1. **Институционални оквир за унапређење родне равноправности у општини Бач**

Скупштина општине Бач је 15. септембра 2020. године именовала Комисију за равноправност полова, коју чине 3 члана.

Комисија за родну равноправност разматра предлоге одлука и других општих ката које доноси Скупштина општине са становишта унапређења родне равноправности, сагледава резултате вођења политике и извршење аката Скупштине од стране извршних органа Општине и других органа и функционера одговорних Скупштини у погледу поштовања родне равноправности, посебно оних којима се остварује политика једнаких могућности на нивоу Општине, разматра локалне акционе планове из области родне равноправности и примене стандарда о равномерној заступљености мушкараца и жена на местима одлучивања у јавном и политичком животу општине.

Скупштина Општине Бач је на седници одржаној 26.01.2023. године приступила је поступку измене Пословника о раду Скуптине Општине Бач у циљу формирања Савета за родну равноправност.

1. **РОДНА РАВНОПРАВНОСТ У СТРАТЕШКИМ И ПЛАНСКИМ ДОКУМЕНТИМА ОПШТИНЕ БАЧ**

У **Плану развоја општине Бач за период 2022 – 2028 година** препознат је значај аспекта родне равноправности за развој заједнице. Интеграција родне равноправности подразумева процес којим би се осигурало да жене и мушкарци једнако одлучују о развоју, односно да имају једнак приступ ресурсима, једнаку контролу над ресурсима, и да имају једнаке користи од развоја. То је и стратешки приступ којим се помоћу конкретних политика (мера и програма) подстичу вишеструки потенцијали и жена и мушкараца и где корист за појединца постаје уједно и корист за целу локалну заједницу. Како би аспект родне равноправности био укључен на прави начин, потребно је да се пројекти који ће се спроводити додатно анализирају уочи саме разраде. Кључна питања и индикаторе које је потребно укључити неопходно је развити у зависности од врсте пројекта, а на основу родно одговорних индикатора.

**Локални акциони план за инклузију Рома у општини Бач за период 2021 – 2023** за остварење Посебног циља 3: Унашређење запошљивости, запошљвања и економско оснажиивање Рома и Ромкиња, предвиђене су: мера 3.2 повећан обухват Рома и Ромкиња обукама из система за активно тражење посла и мера 3.5 која се односи на подстицање развоја ромског предузетништва и реализација посебних јавних позива за доделу средстава за самозапошљавање Рома и Ромкиња. Такође, исти ЛАП као Посебан циљ 4 препознаје унапређење здравља Рома и Ромкиња повећањем њиховог обухвата примарном здравственом заштитом и бољом доступношћу и бољим квалитетом услуга здравствене заштите, који ће бити остварен кроз меру 4.3 већа доступност здравствених услуга посебно осетљивим категоријима из ромске заједнице- жене, деца и млади.

**Локални акциони план запошљавања у општини Бач за период 2021 – 2023** предвиђа унапређење запошљивости и повећање запослености, односно успостављање стабилног и одрживог тренда раста запослености праћено и растом животног стандарда на територији општине Бач. Између осталог, кључни елементи политике запошљавања усмерене ка унапређењеу женског предузетништва, запошљивости и повећању запослености теже запошљивик категорија, где спадају жене, млади до 30 година, жене старије од 50 година, Роми и Ромкиње, самохране мајке, жене жртве насиља.

1. **МЕТОДОЛОГИЈА ИЗРАДЕ ЛАП-а ЗА РОДНУ РАВНОПРАВНОСТ**

Локални Акциони план за родну равноправност обухвата период 2023 – 2025 годину и представља плански и развојни документ Општине Бач, који успоставља целовиту и усклађену политику општине у циљу унапређења родне равноправности.

Сама израда ЛАП-а пролази кроз следеће фазе:

1. Стварање предуслова за реализацију процеса израде ЛАП-а
2. Анализа контекста
3. Стратешко и акционо планирање
4. Процес јавне расправе
5. Усвајање ЛАП-а од стране Скупштине општине Бач

**Први корак** у процесу израде ЛАП-а за родну равноправност општине је било формирање Радне групе за израду Локалног акционог плана за родну равноправност у општини Бач. Радна група је формирана 01.02.2023. године и била је задужена за дефинисање динамике будућих активности на изради ЛАП-а како би финални документ припремио и усвојио на седници Скупштине општине.

У припремној фази договорено је да ЛАП буде плански документ који ће да прати циљеве дефинисане Националном стратегијом за родну равноправност и Акционим планом за спровођење Националне стратегије за родну равноправност.

**Анализа контекста** је један од кључних корака у процесу израде Локалног акционог плана за родну равноправност. Подаци који су прикупљени подељени су у следеће категорије: географски, демографски и витални показатељи, родна равноправност у партнерским и породичним односима, учешће у политичком и јавном животу, родна равноправност у сфери економије (тржиште рада, предузетништво, пољопривреда и село), родна равноправност у области формалног образовања и васпитања, насиље над женама, родна равноправност у медијској сфери, безбедност, здравље, спорт, организације цивилног друштва на територији општине, институционални оквир, финансирање и SWOT анализа. Наведени показатељи су прикупљени кроз различите базе података, анализом индекса родне равноправности на територији општине, методом брзе процене и анкетама.

Стратешко и акционо планирање – на основу прикупљених података издефинисани су стратешки правци и приоритети општине у области родне равноправности. У дефинисању и креирању конкретних активности, поред наведених података, кључну улогу је имала и анализа локалних ресурса, односно реалне могућности локалне заједнице. Финална верзија ЛАП-а је буџетирана и као таква предата у процес јавне расправе.

У процесу израде ЛАП-а примењен је партиципативни метод који је био заступљен у свим фазама израде овог планског документа. Прикупљање докумената, података и информација значајних за израду ЛАП-а вршено је уз подршку локалних партнерских институција, организација и удружења са територије општине Бач. Као извори података кориштени су подаци Републичког завода за статистику, Националне службе за запошљавање и других релевантних институција.

Кроз израду ЛАП-а су дефинсани циљеви и активности који су у складу са правним оквирима у области родне равноправности, а нарочито са стратешким правцима који су дефинисани у Националној стратегији за родну равноправност за период 2021 – 2030 али и са надлежностима Општине Бач.

Локални акциони план за родну равноправност за територију општине Бач усмерен је на

успостављање пуне равноправности жена и мушкараца у свим областима јавног и приватног живота. Родна равноправност је у основи одрживог развоја уз укљученост свих. Крајњи циљ је побољшање квалитета живота грађана и грађанки. Родна равноправност је предуслов развоја и налази се у основи отклањања кључних развојних препрека Републике Србије, као што су неусаглашен демографски и економски развој, неадекватно коришћење људских ресурса, занемарен развој руралних подручја, неодговарајуће управљање природним ресурсима и угрожавање животне средине.

Основни принципи на којима се заснива планирање у области родне равноправности на

територији општине Бач су:

1. поштовање људских права, достојанства и интегритета личности, као и уважавање различитости,
2. солидарност, правичност и једнаке могућности за све, без дискриминације по било којој основи,
3. подршка личном и друштвеном оснаживању жена, нарочито припадница рањивих група,
4. јавност и транспарентност у спровођењу мера и одговорност државе у постизању родне равноправности,
5. заједнички ангажман жена и мушкараца и њихово партнерство у остваривању родне равноправности,
6. узимање у обзир економских, социјалних, административних, буџетских и других могућности,
7. континуираност планирања,
8. координација, сарадња и стратешко партнерство државног, пословног и цивилног сектора у постизању родне равноправности,
9. конзистентност и усклађеност са преузетим обавезама у процесу европских интеграција.
10. **СИТУАЦИОНА АНАЛИЗА И АНАЛИЗА КОНТЕКСТА**

Општина Бач се налази у југозападном делу Аутономне Покрајине Војводине, у Јужнобачком округу, а чини је шест насељених места: Бач, Селенча, Плавна, Бачко Ново Село, Бођани и Вајска. Подручје општине обухвата територију од око 365 km2. Општину Бач одликује повољан географски положај, налази се на удаљености 62 km од Новог Сада и око 140 km од Београда, као значајних центара. Општина Бач је погранична општина према Републици Хрватској, а границу у дужини од 43км чини река Дунав. Општина Бач припада трећој групи према развијености општина, чији је степен развијености у распону од 60% до 80% републичког просека развијености[[1]](#footnote-1).



* 1. **Демографија**

У општини Бач према последњим подацима из пописа становништва 2022 године живи 11.619 становника[[2]](#footnote-2) (у моменту израде ЛАП-а, објављени су само збирни подаци пописа становништва у 2022. години по општинама), а њена просечна густина насељености је 35 становника на km2, што територију сврстава у категорију руралног подручја (према OECD класификацији)[[3]](#footnote-3). Општина Бач је мултинационална, мултиконфесионална и мултикултурална средина, коју карактерише неповољни демографски трендови и процеси. Депопулација становништва, негативан природни прираштај, старење становништва, миграције су само неке од негативних појава које деценијама погађају, не само општину Бач, већ и Републику Србију.

На основу података из пописа становништва спроведеног 2011. године у општини Бач живи 14.405 становника, од чега су 6.529 старости до 40 година (45%), док број старијих од 40 година износи 7.876 (55%). Просечна старост у општини Бач износи 42,3 године. Према попису из 2002. године укупан број становника у општини Бач износио је 16.268. Овај податак показује да се број становника у општини Бач у односу на попис из 2002 године смањио за 1863, односно 11,5 %. Такође, према попису 2011 године број мушкараца у општини износи 7141(49,5%), а број жена износи 7264 (50,4%). [[4]](#footnote-4)У поређењу са пописом становништва из 2022. године, укупан број становника се у односу на 2011. годину смањио за 2.786.

**Табела 1**. Укупан број становника у насељима општине Бач према полу (Извор: Републички завод за статистику, попис становништва 2011).

|  |  |  |  |
| --- | --- | --- | --- |
| **Насеље** | **Мушкарци** | **Жене** | **Укупно** |
| Бач | 2662 | 2737 | 5339 |
| Бачко Ново Село | 534 | 538 | 1072 |
| Бођани | 482 | 470 | 952 |
| Вајска | 1424 | 1410 | 2834 |
| Плавна | 577 | 575 | 1152 |
| Селенча | 1462 | 1534 | 2996 |
| **Укупно** | **7141** | **7264** | **14405** |

Анализа кретања укупног броја становника општине Бач, за период од 1948-2002. године, указала је на тренд пада укупног броја становника, по просечној годишњој стопи од -0,31%, тј. популациона величина расте до 1961. године, а од 1971. године присутана је појава перманентног пада броја становника. Посматрано по насељима сва насеља бележе пад укупног броја становника.

Број становника у општини Бач из године у годину се смањивао те је 1948 године број становника износио 19.225, а највећи број становника општина Бач је имала 1961 године који је износио 22.262 становника, што је пад броја становника у односу на попис 2011 године од 36%.

Анализа структуре становништва по великим добним групама указује на неповољну старосну структуру становништва са екстремно високим индексом старења од 1,0, који је готово уједначен посматрано по насељима и креће се од 0,8 до 1,3. Становништво са 40 и више година чини 54,7 % укупног становништва општине, док је укупан број особа до 19 година 2910 (20,2 %). Најзаступљенија је старосна група од 50 до 54 године (8,2 %).

**Табела 2**. Број становника према старосним групама (Извор: Републички завод за статистику, Попис становништва 2011.)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Старосна доб** | **0-4** | **5-9** | **10-14** | **15-19** | **20-24** | **25-29** | **30-34** | **35-39** | **40-44** |
| *Број становника* | *589* | *691* | *704* | *926* | *939* | *937* | *835* | *907* | *917* |
| **Старосна доб** | **45-49** | **50-54** | **55-59** | **60-64** | **65-69** | **70-74** | **75-79** | **80-84** | **85+** |
| *Број становника* | *1126* | *1175* | *1173* | *966* | *703* | *760* | *584* | *358* | *114* |

На основу података о структури становништва старијег од 15 година, према школској спреми, у општини Бач највећи број становника је са средњом стручном спремом, док број становника са високом стручном спремом значајно опада. Посебно је забрињавајућа чињеница што је број становника без основног образовања, односно са непотпуним основним образовањем виши од 25%, иако је тај тренд у односу на 2002 годину смањен. Према попису становништва из 2011 године, 351 лице је регистровано као неписмено, односно 2,67% становништва.

**Табела 3**. Становништво општине Бач старо 15 година и више према школској спреми и полу (Извор: Републички завод за статистику, Попис становништва 2011.)

|  |  |  |  |
| --- | --- | --- | --- |
| **Врста образовања** | **Мушко** | **Женско** | **Укупно** |
| Без образовања | 108 | 374 | 481 |
| Непотпуно основно образовање | 841 | 1402 | 2243 |
| Основно образовање | 1796 | 1908 | 3704 |
| Средње образовање | 2987 | 2202 | 5189 |
| Специјализација после средње школе | 19 | 6 | 25 |
| Више образовање | 172 | 160 | 332 |
| Високо образовање | 202 | 257 | 459 |
| Непознато | 5 | 7 | 12 |

1. **АНАЛИЗА СТАЊА РОДНЕ РАВНОПРАВНОСТИ**
	1. **Родна статистика политичког и јавног живота општине Бач**

Како у Републици Србији, тако и на локалном нивоу, жене нису равноправно заступљене у органима одлучивања, иако је постигнут значајан напредак. Изменама Закона о локалним изборима предвиђено је да сваки трећи кандидат/киња на изборној листи за локалне скупштине буде припадник/ца мање заступљеног пола, чиме је обезбеђено учешће 30% жена у локалном парламенту.

Скупштина општине Бач броји 25 одборника/ца, од чега су жене (32%).

**Табела 4**. Састав Скупштине општине Бач (Извор: подаци Скупштине општине Бач)

|  |  |  |  |
| --- | --- | --- | --- |
| **Функција** | **Политичка партија** | **Жене** | **Мушкарци** |
| **Председник/ца Скупштине општие** | / | 0 | 1 |
| **Заменик/ца председника Скупштине општине** | / | 0 | 1 |
| **Секретар/ка Скупштине Општине**  | / | 1 | 0 |
| **Одборници/це** | / | 8 | 17 |
| **Шефови/це одборничких група** | Александар Вучић – за нашу децу | / | 1 |
| Група грађана: Мој Бач – волим Бач и борим се, за свој град! | / | 1 |

Извор: скупштинска служба СО-е Бач

Из података приказаних у табели може се закључити да је заступљеност жена у Скупштини општине Бач у нивоу законом предвиђене квоте од 30%.

**Табела 5**. Број мушкараца и жена у радним телима Скупштине општине (Извор: подаци Скупштине општине Бач)

|  |  |  |
| --- | --- | --- |
| **Назив радног тела** | **Жена** | **Мушкарац** |
| Комисија за представке и жалбе | 0 | 5 |
| Комисија за родну равноправност | 3 | 0 |
| Савет за младе | 2 | 5 |
| Савет за привреду, финансије и друштвене делатности | 0 | 7 |
| Савет за урбанизам, комуналне делатности и заштиту животне средине | 0 | 7 |
| Савет за праћење етичког кодекса | 0 | 3 |
| Савет за запошљавање | 6 | 5 |
| Комисија за кадровска, административна питања и радне односе | 5 | 2 |
| Комисија за статутарна питања, организацију и нормативна акта скупштине | 6 | 1 |
| **УКУПНО** | **22** | **35** |

Извор: скупштинска служба СО-е Бач

У радним телима Скупштине општине мушкарци су заступљени са 61,4%, а жене са 38,60%. Такође, чак 4 скупштинска тела за чланове немају ниједну жену.

**Табела 6**. Састав Општинског већа Општине Бач (Извор: Општинско веће Општине Бач)

|  |  |  |
| --- | --- | --- |
| **Функција** | **Жена** | **Мушкарац** |
| Председник општине |  | 1 |
| Заменица председника општине | 1 |  |
| Чланови/це општинског већа | 2 | 3 |

Извор: скупштинска служба СО-е Бач

У Општинском већу, као извршном органу локалне власти, традиционално преовладавају мушкарци али је проценат мање заступљеног пола 42%.

**Табела 7**. Структура постављених лица и руководилаца/тељки у Општинској управи (Извор: Подаци ОУ Бач)

|  |  |  |
| --- | --- | --- |
| **Функција** | **Жена** | **Мушкарац** |
| Начелник/ца Општинске управе | 0 | 1 |
| Заменик/ца Начелника Општинске управе | 0 | 1 |
| Одељење за буџет и финансије | 1 | 0 |
| Одељење за привреду, пољопривреду и економски развој | 1 | 0 |
| Одељење за општу управу, друштвене делатности и заједничке послове | 0 | 1 |
| Одељење за урбанизам, заштиту животне средине и имовинско правне и комунално стамбене послове | 1 | 0 |
| Општински правобранилац/тељка | 1 | 0 |
| Заштитник/ца права пацијената | 0 | 1 |
| **УКУПНО** | **4** | **4** |
| **8** |

Извор: скупштинска служба СО-е Бач

Од укупног броја постављених лица и руководилаца/тељки у Општинској управи Општине Бач, 50% су мушкарци, а 50% су жене, чиме је обезбеђена равномерна заступљеност оба пола.

**Табела 8**. Председници/це Савета месних заједница (Извор: Подаци ОУ Бач)

|  |  |
| --- | --- |
| **Месне заједнице** | **Изабрани председниц/е** |
| **Жена** | **Мушкарац** |
| МЗ Бач |  | 1 |
| МЗ Бачко Ново Село |  | 1 |
| МЗ Плавна |  | 1 |
| МЗ Селенча | 1 |  |
| МЗ Бођани |  | 1 |
| МЗ Вајска |  | 1 |
| **УКОПНО** | **1** | **5** |

Извор: скупштинска служба СО-е Бач

Жене су најмање заступљене у органима одлучивања на нивоу месних заједница. Oд 6 председника/ца органа месних заједница, само 1 је жена, односно 16%.

Заступљеност жена на руководећим местима у образовним институцијама, школским одборима и јавним установама чији је оснивач Општина Бач је задовољавајућа. На руководећим местима у јавно-комуналном предузећу пак, традиционално доминирају мушкарци (табеле испод).

**Табела 9**. Директори/ке образовних установа и чланови/це школских одбора (Извор: Скупштина општине Бач).

|  |  |  |  |
| --- | --- | --- | --- |
| **Ред.бр.** | **Назив образовне институције** | **Директори/ке** | **Чланови/це школских одбора** |
|  |  | **Ж** | **М** | **Ж** | **М** |
| 1. | ОШ ''Вук Караџић'' Бач | 1 | 0 | 8 | 1 |
| 2. | ОШ ''Јан Колар'' Селенча | 1 | 0 | 6 | 3 |
| 3. | ОШ ''Алекса Шантић'' Вајска | 1 | 0 | 8 | 1 |
| 4. | ОШ ''Свети Сава'' Плавна | 1 | 0 | 6 | 3 |
| 5. | ОШ ''Моше Пијаде'' Бачко Ново Село | 1 | 0 | 9 | 0 |
| 6. | Средња пољопривредна школа | 1 | 0 | 4 | 5 |
| 7. | Предшколска установа ''Колибри'' Бач | 1 | 0 | 7 | 2 |
| **УКУПНО** | **7** | **0** | **48** | **15** |

Извор: скупштинска служба СО-е Бач

Од укупног броја директора/ки образовних установа, 100% су жене. Што се тиче чланова/ица школских одбора, од укупног броја је 23,80% мушког пола, а чак 76,20% су женског пола.

**Табела 10**. Директори/ке јавних установа чији је Оснивач Општина Бач (Извор: Скупштина општине Бач)

|  |  |  |  |
| --- | --- | --- | --- |
| **Ред.бр.** | **Назив јавне установе** | **Директори/ке** | **Чланови/це управних одбора** |
|  |  | **Ж** | **М** | **Ж** | **М** |
| 1. | Народна библиотека ''Вук Караџић'' Бач | 1 | 0 | 5 | 0 |
| 2. | Установа за спорт и рекреацију ''Бачка Тврђава'' Бач | 0 | 1 | 1 | 2 |
| 3. | Туристичка организација општине Бач | 0 | 1 | 3 | 2 |
| 4. | Центар за социјални рад Бач | 0 | 1 | 3 | 2 |
| 5. | Дом здравља Бач | 1 | 0 | 2 | 1 |
| **УКУПНО** | **2** | **3** | **14** | **7** |

Извор: скупштинска служба СО-е Бач и Дом здравља Бач

Ситуација у јавним установама чији је оснивач општина је таква да је у 60% њих мушкарац а у 40% жена, односно 3 директора и 2 директорке, с тим што је већи број чланица управних одбора (14), него чланова (7).

**Табела 11:** Директори/ке јавних комуналних предузећа и установа чији је оснивач Општина Бач и чланови/це надзорних одбора

|  |  |  |  |
| --- | --- | --- | --- |
| **Ред.бр.** | **Назив јавног предузећа** | **Директори/ке** | **Чланови/це надзорног одбора** |
|  |  | **Ж** | **М** | **Ж** | **М** |
| 1. | ЈКП ''Тврђава'' Бач | 0 | 1 | 1 | 2 |
| **УКУПНО** | **0** | **0** | **1** | **2** |

Извор: скупштинска служба СО-е Бач

На територији општине Бач послује само једно јавно предузеће и то Јавно комунално предузеће ''Тврђава'' Бач. На месту директора овог јавног предузећа налази се мушкарац. Што се тиче чланова и чланица Надзорног одбора, од укупног броја чланова, два су мушкарца, а једна је жене.

Учешће жена у политичком и јавном животу, укључујући и руководећа места могло би се оценити као задовољавајуће, осим руководиоцима месних заједница, које су традиционално загарантована мушкарцима. По неким доступним истраживањима, жене оклевају да се кандидују на овакве позиције због породичних обавеза.

1. **РОДНА РАВНОПРАВНОСТ НА ТРЖИШТУ РАДА**

“Родни јаз на тржишту рада опстаје упркос поклањању пажње овом проблему у националним стратегијама у области запошљавања и родне равноправности. Жене имају непрекидно и доследно мању стопу активности и запослености од мушкараца и већу стопу неактивности“.

Према наводима у Акционом планом за спровођење Стратегије запошљавања за период 2021-2023 „родни јаз је присутан код свих показатеља тржишта рада.” Жене су на тржишту рада посебно рањива група и један број мера активне политике запошљавања односи се управо на жене. Између осталог Националним акционим планом за запошљавање 2021-2023. године, у оквиру Програма подршке самозапошљавању, жене су означене као приоритетна група код одобравања субвенција за самозапошљавање.

За очекивати је да је и локалној заједници положај жена на тржишту рада неповољан као и на националном нивоу. По подацима Националне службе за запошљавање –филијале Нови Сад, на евиденцији незапослених лица је закључно са фебруаром 2023. године било 1.251 лице, а од тога је 638 жена, односно 50,99%. Највише има незапослених жена старосне доби од 55-54 година, и то 88, а најмање у старосној доби од 15 до 19 година, а то је 26 жена. Жене из старосне групе 55-54 и 54-59 генерално су најтеже запошљива група када остану без посла.

**Табела 12:** Незапослене жене и мушкарци према степену стручне спреме\*

|  |  |
| --- | --- |
|  | **СТЕПЕН СТРУЧНЕ СПРЕМЕ** |
| **Пол** | **I** | **II** | **III** | **IV** | **V** | **VI-1** | **VI-2** | **VII-1** | **VI-2** | **VIII** |
| М | 281 | 27 | 164 | 113 | 9 | 2 | 8 | 9 | 0 | 0 |
| Ж | 282 | 32 | 136 | 155 | 2 | 5 | 9 | 17 | 0 | 0 |

\*Подаци НСЗ филијала Нови Сад

**Табела 13:** Незапослене жене и мушкарци према старости и полу\*

|  |  |  |
| --- | --- | --- |
|  | **СТАРОСТ МУШКАРАЦА И ЖЕНА**  |  |
| **Пол** | **15-19** | **20-24** | **25-29** | **30-34** | **35-39** | **40-44** | **45-49** | **50-54** | **55-59** | **60-64** | **65+** |
| М | 63 | 92 | 149 | 123 | 119 | 122 | 133 | 147 | 164 | 139 | 0 |
| Ж | 26 | 49 | 82 | 70 | 62 | 66 | 65 | 88 | 73 | 57 | 0 |

\*Подаци НСЗ филијала Нови Сад

Број незапослених лица у општини Бач, који се налазе на евиденцији Националне службе за запошљавање, Филијале у Новом Саду, варирао је из године у годину. Крајем 2020. године се број незапослених лица смањио за 342 у односу на 2018. годину, од тога је 144 мање жена на евиденцији и 198 мање мушкараца. Благи тренд раста броја незапослених у општини Бач је настављен у 2021. години, па је укупан број незапослених лица у окробру 2021. године износио 1231 незапослено лице, од чега су 665 биле жене. У 2022 години је уследио пад број незапослених на евиденцији НСЗ у односу на октобар 2021. године за 106 лица, па је тај број у октобру 2022 године износио 1.125, од чега су 611 биле жене, а 514 мушкарци.

Тренд у последњих 5 година указује да је у периоду 2020-2023. године дошло до повећаног запошљавања и мушкараца и жена, посебно у односу на 2018. годину.

На територији општине Бач од укупно 367 регистрованих предузетника 128 чине жене предузетнице што представља 35%. Подаци који су коришћени у овој анализи су добијени од Републичког завода за статистику у марту 2023 године (Портал DevInfo).

Најчешће делатности за које се жене опредељују:

* Делатност физерских и козметичких салона,
* Делатности ресторана и покретних угоститељских објекта
* Трговина на мало у неспецијализованим продавницама, претежно храном, пићима и дуваном
* Рачуноводствени, књиговодствени и ревизорски послови; пореско саветовање
* Трговина на мало одећом у специјализованим продавницама
* Услуге припремања и послуживања пића
* Трговина на мало осталом робомна тезгама и пијацама
* Остало образовање
* Производња хлеба, свежег пецива и колача
* Остала трговина на мало новим производима у специјализованим продавницама
* Производња остале одеће
* Трговина на мало цвећем, садницама, семењем, ђубривима, кућним љубимцима и храном за кућне љубимце у специјализованим продавницама
* Стоматолошка пракса
* Остала трговина на мало у неспецијализованим продавницама
* Трговина на мало половном робом у продавницама
* Консултантске активности у вези с пословањем и осталим управљањем
* Фотокопирање, припремање докумената и друга специјализована канцеларијска подршка
* Трговина на мало текстилом у специјализованим продавницама
* Остала прерада и конзервисање воћа и поврћа

Кроз Програм 3. Локалног економског развоја у Програмском буџету као циљ наведено је повећање броја запослених кроз мере активне политике запошљвања што треба да доведе до смањења броја незапослених лица на евиденцији незапослених. Програмским буџетом за 2022. годину, као ни за 2023. нису предвиђена средства за финасијску подршку производним предузећима и предузетницима на територији општине Бач за развој производа и проширење производње.

Општина Бач се у претходном периоду, кроз сарадњу са немачком организацијом ГИЗ, а у току 2022 и 2023. године и у срадњи са Министарством за рад, запошљвање, борачка и социјална питања, фокусирала на економско оснаживање рањивих група становништва, а пре свега жена.

Општина Бач је кроз пројекте ''Подстицање запошљавања теже запошљивих категорија у општини Бач'', ''Развој могућности за запошљавање и унапређење запошљивости маргиналиозваних група у Бачкој'' и ''Иновативан и одржив приступ тржишту рада рањивих група у општини Бач'', успела оснажити 33 корисника од чега су њих 17 жене. Кроз пројекте је запослено 14 жена, самозаполено (отворило своје предузетничке радње) 5 жена.

1. **РОДНА РАВНОПРАВНОСТ У СИСТЕМУ ФОРМАЛНОГ ОБРАЗОВАЊА И ВАСПИТАЊА**

У погледу родне равноправности, област образовања је неопходно посматрати из више углова.

Родна равноправност је формално обезбеђена за сву децу, младе и одрасле, а и суштински је и обезбеђена за највећи број деце, младих и одраслих. Проблем се јавља у доступности образовања и дечацима, али посебно девојчицама из осетљивих група (Роми, деца са инвалидитетом, односно са тешкоћама у развоју, деца и млади из руралних подручја). Могућности треба да буду једнаке за све када су образовање и васпитање у питању. Ниска доступност образовања сматра се и једним од важнијих разлога који утиче на родну равноправност и у области породичних и партнерских односа.

Анализа родне равноправности у систему формалног образовања састоји се из:

* обухвата деце из осетљивих група, девојчица и дечака, предшколским образовањем и васпитањем,
* обухвата деце из осетљивих група основно-школским образовањем уз приказ полне структуре која може да укаже на додатну отежаност приступа образовању девојчицама,
* осипања деце из ових група из основног образовања,
* обухвата деце и младих из осетљивих група средњошколским и високим образовањем.

Основне инфраструктурне одлике општине Бач у систему формалног образовања:

А) Предшколска установа (1 предшколска установа, 2 у насељу Бач и 5 подручних: Бачко Ново Село, Плавна, Бођани, Вајска и Селенча).

Б) Број основних школа: 5 основних школа у општини (Бач, Селенча, Плавна, Бачко Ново Село и Вајска са издвојеним одељењем од 1 до 4 разреда у насељу Бођани).

Ц) Број и врста цредњих школа: У општини Бач функционише једна Средња пољопривредна школа

**Табела 13:** Полна структура ученика – школска 2022/2023 година

|  |  |  |  |  |
| --- | --- | --- | --- | --- |
| **Образовно васпитна институција** | **Уписани/е** | **Индивидуални образовни план** | **Националне мањине** | **УКУПНО**  |
| **М** | **Ж** | **М** | **Ж** | **М** | **Ж** |
| ПУ ''Колибри'' Бач | 191 | 153 | 6 | 1 | 47 | 24 | 344 |
| ОШ ''Вук Караџић'' Бач | 178 | 155 | 11 | 6 | - | - | 333 |
| ОШ ''Јан Колар'' Селенча | 90 | 77 | 9 | 9 | 13 | 15 | 167 |
| ОШ ''Свети Сава'' Плавна | 38 | 32 | 3 | - | 14 | 12 | 70 |
| ОШ ''Алекса Шантић'' Вајска/Бођани | 123 | 106 | 15 | 10 | 71 | 63 | 229 |
| ОШ ''Моша Пијаде'' Бачко Ново Село | 16 | 21 | / | 1 | / | / | 37 |
| Средња пољопривредна школа Бач | 65 | 35 | 3 | 1 | 24 | 16 | 110 |

Извор: Статистика коју воде школе и предшколска установа

1. **РОДНА РАВНОПРАВНОСТ У СИСТЕМУ ЗДРАВСТВЕНЕ ЗАШТИТЕ**

На челу Дома здравља у Бачу је в.д. директорка која је специјалисткиња педијатрије. У Дому здравља Бач, од укупног броја запослених (69), 73,91% су жене (M:18, Ž:51).

У Служби за здравствену заштиту жена Дома здравља Бач обави се 598 превентивних прегледа годишње. Нема података о приступу превентивним прегледима жена из угрожених група. У Дому здравља Бач постоји Патронажна служба и 5 сеоских амбуланти.

1. **РОДНА РАВНОПРАВНОСТ У СИСТЕМУ СОЦИЈАЛНЕ ЗАШТИТЕ**

Услуге социјалне заштите су посебно битне у унапређењу родне равноправности жена у области породичних и партнерских односа и економији времена. С обзиром на то да је традиционално брига о зависним члановима домаћинства пре свега улога жене, услуге социјалне заштите могу значајно утицати на смањену оптерећеност жена овим обавезама и обезбедити им време за друге активности које доприносе равноправном положају у породици и друштву као и могућности да ускладе свој посао, јавни и приватни живот.

Центар за социјални рад Бач (у даљем тексту: Центар) је установа социјалне заштите која у оквиру своје делатности примењује бројне законе, прописе и друга законска акта и уредбе, актуелне измене и допуне закона из домена социјалне заштите.

У вршењу јавних овлашћења Центар у складу са законом одлучује о:

* остваривању права на новчану социјалну помоћ;
* остваривању права на додатак за помоћ и негу другог лица;
* остваривању права на увећан додатак за помоћ и негу другог лица;
* остваривању права на посебну новчану накнаду;
* оставривању права на оспособљавање за рад;
* оставривању услуге смештај у установу социјалне заштите;
* остваривању услуге на породични смештај;
* остваривању права на услугу смештаја у прихватилишту;
* услуге прцене и планирања;
* услуге саветодавно терапијске и социјално едукативне;
* дневне услуге у заједници;
* услуге подршке за самосталан живот;
* хранитељству;
* усвојењу;
* старатељству;
* одређивању и промени личног имена детета;
* мерама превентивног и корективног надзора над вршењем родитељског права.

Одлуком о правима на социјалну заштиту у општини Бач (''Сл. Лист општине Бач'' број: 4/2017), предвиђена су следећа права:

* право на једнократну новчану помоћ,
* право на покривање трошкова сахране,
* помоћ у кући,
* лични пратиоц детета,
* дневни боравак за децу и младе са сметњама у развоју,
* социјално становање у заштићеним условима.

**Табела 14:** Број корисника/ца ЦСР Бач према старости и полу

|  |
| --- |
| **Укупан број корисника у регистру Центра за социјални рад на активној евиденцији у току 2022. године према старости и полу** |
| **Корисници по узрасту** | **Број корисника на активној евиденцији у току извештајног периода** **(01.01 -31.12.2022)** | **УКУПНО** |
| **Мушко** | **Женско** |
| **Деца (0-17)** | 212 | 170 | 382 |
| **Млади (18-30)** | 37 | 35 | 72 |
| **Одрасли (31-64)** | 254 | 406 | 660 |
| **Старији (више од 65 година)** | 388 | 439 | 827 |
| **УКУПНО** | 891 | 1049 | 1940 |

Извор: Центар за социјални рад Бач

**Табела 15:** Број корисника/ца са инвалидитетом према старости полу

|  |
| --- |
| **Особе са инвалидитетом на евиденцији Центра засоцијални раду току 2022. године, према старости и полу**  |
| **Старост** | **Мушко** | **Женско** | **УКУПНО** |
| **Млади**  | 7 | 7 | 14 |
| **Одрасли** | 28 | 27 | 55 |
| **Старији** | 21 | 30 | 51 |
| **УКУПНО** | 84 | 78 | 162 |

Извор: Центар за социјални рад Бач

У Центру је 2016 године формиран тим састављен од стручних радника Центраза за бављење појавом насиља у породици, насиља у партнерским односима и пружање помоћи и подршке жртвама и чини га 5 чланова. Израђен је и Протокол о поступању Центра за социјални рад Бач у случајевима насиља у породици и женама у партнерским односима где су јасно дефинисане интерне процедуре унутар Центра у свим фазама рада на случајевима насиља у породици и партнерским односима од откривања, пријемне процене, почетне процене, процене планирања и обезбеђивања услуга и мера, праћења, евалуације и поновног прегледа, као и одређивање приоритета реаговања и обезбеђивања ургентних мера заштите жртава породичног насиља и насиља у партнерским односима.

Са релевантним установама и институцијама 2014. године потписан је Споразум о сарадњи и заједничком деловању за ефикасно остваривање и спровођење заштите жртава насиља у породици и партнерским односимана подручју општине Бач.

На основу увида у Интерни регистар евидентираних пријава за насиље у породици, занемаривање и злостављање деце, младих, одраслих и старијих лица, ситуација је следећа:

* За период од 01.01.2022. године до 31.12.2022. године евидентиранe су 73 пријаве;
* Од почетка примене Интерног регистра за пријаве насиља од 2016. године укупно је евидентирано 874 пријава;
* Од почетка примене Законa о спречавању насиља 01.06.2017. године укупно је евидентирано 848 пријава;
* У периоду од 01.01-31.12.2022. године евидентирано је 65 хитних превентивних мере које је Полицијска управа надлежна за општину Бач донела, обе мере (привремено удаљење и забрана приласка и контакта).

**Табела 15 и 16**: Број пријава породичног и партнерског насиља према доминантној врсти насиља и број пријава насиља према починиоцима насиља; Број пријава насиља у Центру за социјални рад у току 2022.године према починиоцима насиља означеним у пријави насиља и према односу/сродству са жртвом насиља

|  |  |
| --- | --- |
|  | **Број пријава породичног и партнерског насиља у току 2022. године према доминантној врсти насиља, старости и полу жртве насиља** |
| **Доминантна врста насиља** | **Старост жртве насиља** | **Укупно** |
| **Млади** | **Одрасли** | **Старији** |
| **М** | **Ж** | **М** | **Ж** | **М** | **Ж** |
| Физичко насиље | 0 | 1 | 1 | 11 | 0 | 0 | **13** |
| Сексуално насиље | 0 | 0 | 0 | 0 | 0 | 0 | **0** |
| Психичко насиље | 0 | 2 | 2 | 21 | 3 | 5 | **33** |
| Економско насиље | 0 | 0 | 0 | 2 | 0 | 0 | **2** |
| **Број пријава насиља у Центру за социјални раду току 2022. године према починиоцима насиља означеним у пријави насиља и према односу/сродству са жртвом насиља** |
| **Починилац насиља према односу са жртвом**  | **Број починилаца** | **Укупно** |
| **Мушко** | **Женско** |
| **Родитељ** | 12 | 8 | **20** |
| **Брат/сестра** | 6 | 1 | **7** |
| **Син/ћерка**  | 5 | 0 | **5** |
| **Партнер једног од родитеља** | 0 | 0 | **0** |
| **Други члан породице или крвни сродник** | 5 | 3 | **8** |
| **Хранитељ/старатељ** | 0 | 0 | **0** |
| **Брачни/ванбрачни партнер** | 12 | 0 | **12** |
| **Бивши брачни/ванбрачни партнер** | 10 | 0 | **10** |
| **Неко други** | 3 | 0 | **3** |
| **УКУПНО** | **53** | **12** | **65** |

Извор: Центар за социјални рад Бач

**Табела17**: Број других услуга ЦСР

|  |  |
| --- | --- |
|  | Подаци о другим услугама које је Центар за социјални рада пружао у 2022. године |
| **Назив услуге** | **Број корисника на дан 31.12.2022.** | **УКУПНО** |
| **Млади** | **Одрасли** | **Старији** |
| **Помоћ у кући** | / | / | / | / |
| **Услуга личног пратиоца** | M:14, Ж:4 | / | / | 18 |
| **Социјално становање** | 3 | 12 | 6 | 21 |
| **УКУПНО** | 21 | 12 | 6 | 39 |

Извор: Центар за социјални рад Бач

1. **НАСИЉЕ У ПОРОДИЦИ И БЕЗБЕДНОСТ**

У табели испод налазе се подаци о броју пријављених случајева/догађаја са елементима насиља за подручје надлежности ПС Бач. Такође, исказана је полна и узрасна структура жртава насиља у породици за подручје општине Бач.

**Табела 18**: Укупан број жртава породичног насиља према полу за период 01.01.2022. – 31.12.2022. године

|  |  |  |
| --- | --- | --- |
| **Мушки** | **Женски** | **Укупно** |
| 21 | 50 | 71 |

Извор: ПУ Нови Сад, ПС Бач

**Табела 19**: Укупан број учиниоца према полу за период 01.01.2022. – 31.12.2022.

|  |  |  |  |  |  |
| --- | --- | --- | --- | --- | --- |
|  | **Бр. учиниоца** | **Бр. повратника** | **Бр. Риз. повратника** | **Бр. Нерич. повратника** | **Бр. наређења** |
| **Мушки** | 56 | 28 | 51 | 5 | 51 |
| **Женски** | 10 | 4 | 9 | 1 | 9 |
| **Укупно** | 66 | 32 | 60 | 6 | 60 |

Извор: ПУ Нови Сад, ПС Бач

1. **РОДНА РАВНОПРАВНОСТ У ПОЉОПРИВРЕДИ**

Рурална подручја у Републици Србији карактеришу сиромаштво, регионалне и развојне неједнакости, миграције, депопулација, неповољна демографска и образована слика, рањива запосленост, низак ниво локалних иницијатива и смањена конкурентност, уз губитак природног и културног наслеђа.

Жене које живе у сеоским подручјима чине једну од најрањивијих група у погледу једнаких могућности остваривања људских права у свим областима јавног и приватног живота, од могућности да равноправно учествују на позицијама моћи и одлучивања у држави, заједници и породици, до приступа здравственим, образовним, социјалним и другим услугама, финансијама и другим ресурсима и наслеђивању газдинства и друге имовине. Кућни рад, брига о деци и стварима готово су у потпуности препуштени њима. Уз интензиван рад у пољопривреди, то им поставља велика радна оптерећења. Стил живота жена на селу је претежно традиционалан и патријахалан и тиме су оне двоструко маргинализоване: зато што су припаднице руралних пољопривредних домаћинстава и зато што унутар економске и породичне организације домаћинства имају ограничен приступ приходима, имовини и одлучивању. Оне најчешће не одлучују о пољопривредно јпроизводњи.

На територији општине Бач закључно са 2022. годином регистровано је 1742 пољопривредних газдинстава.

**Табела 19**: Број пољопривредних газдинстава

|  |  |  |  |
| --- | --- | --- | --- |
| **Назив организационог облика** | **Број пољопривредних газдинстава закључно са 2022 годином** | **Полна структура** | **Жене у %** |
| **М** | **Ж** |
| **Породично пољопривредно газдиснтво** | 1742 | 1422 | 320 | 18,37 |

Извор: Општинска управа Бач/Одељење за привреду, пољопривреду и економски развој

До овог броја регистрованих пољопривредних газдинстава где су носиоци жене довела је политика држав, ресорног министарства и покрајинског секретаријата, кроз спровођење појединих мера подршке руралног развоја, где је фокус дат првенство регистрованим пољопривредним газдинствима где су носиоци жене.

Кроз Програм подршке за спровођење пољопривредне политике и политике руралног развоја општине Бач, подржана су регистрована пољопривредна газдинства где су носиоци газдинства и жене и мушкарци.

**Табела 20**: Број подржаних регистрованих пољопривредних газдинстава по годинама

|  |  |  |  |
| --- | --- | --- | --- |
| **Година** | **Укупно** | **Жене носиоци РПГ** | **Жене у %** |
| **2020** | / | / | / |
| **2021** | 143 | 50 | 35% |
| **2022** | 112 | 48 | 43% |

Извор: Општинска управа Бач/Одељење за привреду, пољопривреду и економски развој

У току 2020 године није реализован Програма подршке за спровођење пољопривредне политике и политике руралног развоја општине Бач те по овом основу нису додељивана средства/подстицаји. Неопходно је наставити са спровођењем Програма подршке за спровођење пољопривредне политике и политике руралног развоја општине Бач, као и увести обавезну евалуацију досадашњих резултата у овој области, у циљу већег фокуса на жене и разлоге њиховог мањег учешћа и ако се види повећање учешћа жена власница пољопривредних газдинстава у 2022 години у односу на 2021. годину.

1. **ВИШЕСТРУКА ДИСКРИМИНАЦИЈА И РАЊИВЕ ГРУПЕ**

Препознавање постојања вишеструке дискриминације одређених рањивих група жена указује на потребу и решеност да се ова појава решава.

С обзиром на то да је Општина Бач потписник Европске повеље о родној равноправности на локалном нивоу, самим тим би требало да поштује и начела повеље између којих је и „да би родна равноправност била загарантована, морају се решавати питања вишеструке дискриминације и неповољног положаја. Вишеструка дискриминација и неповољни положај базирани су, осим на родним, и на разликама у раси, боји коже, етничкој и друштвеној припадности, генетским карактеристикама, језику, вери или уверењима, политичком или другом мишљењу, припадности националној мањини, имовини, рођењу, инвалидитету, старости, сексуалној оријентацији или друштвено-економском статусу, морају такође бити узети у обзир приликом решавања питања равноправности између жена и мушкараца.“

Жене које припадајурањивим групама (Ромкиње, особе са инвалидитетом, националне мањине и друге групе), у многим областима су изложеније дискриминацији и социјалној искључености него мушки припадници тих група. У циљу деловања на вишеструку дискриминацију жена,неопходно је урадити анализу најкритичнијих показатеља вишеструке дискриминације жена из посебно рањивих група. Да би родна равноправност била загарантована, питања вишеструке дискриминације се морају решавати. Требало би предузети одређене активности како би се вишеструка дискриминација препознала, отклонила и подигла свест о вишеструкој дискриминацији припадница ових група.

1. **УВОЂЕЊЕ РОДНЕ РАВНОПРАВНОСТИ У ЈАВНЕ ПОЛИТИКЕ И ПРОГРАМЕ И ИНСТИТУЦИОНАЛНИХ МЕХАНИЗАМА РОДНЕ РАВНОПРАВНОСТИ У ОПШТИНИ БАЧ**

Начелом 5. Европске повеље о родној равноправности на локалном нивоу предвиђено је: „Укључивање родне перспективе у све активности локалне и регионалне управе је неопходно у процесу побољшања равноправности између жена и мушкараца. Принцип родне равноправности мора бити узет у обзир приликом састављања стратегија, метода и инструмената који утичу на свакодневни живот локалног становништва – на пример,кроз примену техника увођења принципа родне равноправности у јавне политике (на енглеском: gender mainstreaming) и родно одговорних буџета. Искуство жена на локалном нивоу, укључујући и њихове животне и радне услове, морају бити анализирани и узети у обзир.“

Као потписник повеље Општина Бач је увела родно одговорно буџетирање. Увођење принципародне равноправности у буџетски процес подразумева родну анализу буџета и реструктурирање прихода и расхода са циљем унапређења родне равноправности.

Роднo осетљив језик као и прикупљање и евидентирање родно разврстаних података се спорадично примењују.Увођење родне перспективе у локалне програме и политике има за циљ спровођење мера којима би се унапредио положај жена, али је веома важно за родну процену да постоје подаци разврстани по полу, као и адекватна знања и вештине запослених у институцијама и локалним службама укључујући и доносиоце/тељке одлука.

Скупштина општине Бач је седници одржаној 15. септембра 2020. године донела Решење о образовању Комисије за равноправност полова и именовала председницу и чланове/ице исте.

Комисија за равноправност полова је кључно радно тело Скупштине општине Бач за имплементацију ЛАП-а. Осим деловања саме Комисије, активности су усмерене и на унапређење деловања других органа управе на увођењу родне перспективе у локалне политике. Комисија разматра предлоге одлука и других општих аката које доноси Скупштина са становишта унапређења родне равноправности, сагледава резултате вођења политике и извршавања аката Скупштине од стране извршних органа Општине и других органа и функционера одговорних Скупштини у погледу поштовања родне равноправности, посебно оних којима се остварује политика једнаких могућности на нивоу Општине, разматра локалне акционе планове из области родне равноправности и примене стандарда о равномерној заступљености жена и мушкараца на местима одлучивања у јавном и политичком животу Општине.

1. **ДЕФИНИСАЊЕ ОПШТИХ И ПОСЕБНИХ ЦИЉЕВА И МЕРА ЛАПА-А**

Радна група за израду локалног акционог плана за родну равноправност у општини Бач израдиће је анкетни упитник за грађане и грађанке општине Бач. Упитник ће садржати питања која се односе на родну равноправност и на положај жена у општини Бач. Анкета ће бит дељена на инфо пулту у Општинској управи Бач и Месним канцеларијама, а иста ће бити промовисана на сајту општине, у медијима и на друштвеним мрежама. Такође, биће дељена је у приватним и јавним предузећима и установама, као и у околним месним заједницама. Резултати анкете показаће положај жена у општини, њихов став и разумевање самог појма родне равноправности и њихове предлоге за унапређење родне равноправности и самог положаја жена у наредном периоду који ће општина Бач спровести кроз одређене мере уз помоћ локалног механизма за унапређење родне равноправности и Комисије за равноправност полова.

1. **ОПШТИ И ПОСЕБНИ ЦИЉЕВИ ЛАП-а**

Дефинисана су три општа циља и у оквиру њих још 3 посебна циља, мере и активности за досезање посебних и општих циљева. У табеларном приказу ЛАП-а који следи за сваки општи циљ, посебне циљеве, мере и активности дефинисани суи сви предвиђени индикатори и параметри (видети табеларни приказ ЛАП-а даље у тексту).

**Општи циљ 1.**Унапређење институционалних механизама и капацитета за увођење родно сензитивне перспективе приликом креирања и имплементације локалних политика.

***Посебни циљ 1.1*.** Јачање капацитета и повећане активности локалних механизма за родну равноправност.

**Мера 1.1.1.** Успостављање додатних механизама за родну равноправност и обезбеђивање ресурса и капацитети за њихову несметану примену.

**Активности 1.1.1.1.** Успостављање тела за родно одговорно буџетирање.

**Мера 1.1.2.** Увођење система прикупљања, праћења, анализе и објављивања родно сензитивних података на локалном нивоу и увођење родно сензитивног језика.

**Активност 1.1.2.1.** Увођење родно осетљивог језика у документа ОУ Бач.

**Активност 1.1.2.2.** Предлагање и усвајање метода прикупљања, праћења, анализе и објављивања родно сензитивних података на локалном нивоу.

**Активност 1.1.2.3.** Информисање и оснаживање кључних локалних актера за примену родно сензитивног језика и родно сензитивног прикупљања података.

***Посебни циљ 1.2****.* Повећан ниво свести шире популације о значају родне равноправности и отклањању родних предрасуда

**Мера 1.2.1.** Утврђивање ставова грађанки и грађана о положају жена у граду, њихов став и разумевање самог појма родне равноправности и родних стереотипа и предлога за унапређење родне равноправности.

**Активност 1.2.1.1.** Спровођење анкете о положају жена у општини, разумевању самог појма родне равноправностии родних стереотипа из женског угла.

**Мера 1.2.2.** Спровођење медијских и информативних кампања о потписивању Европске повеље о родној равноправности, узроцима и последицама родно засноване дискриминације и кампања за заговарање родне равноправности и деконструкцију родних стереотипа и улога.

**Активност 1.2.2.1.** Организовање промоције вредности Европске повеље о родној равноправности и медијских и информативних кампања о родној равноправности, узроцима и последицама родно засноване дискриминације.

**Општи циљ 2.** Повећање нивоа социјалне заштите жена из рањивих група.

***Посебни циљ 2.1*.** Развијање услуга социјалне заштите из надлежности Општине Бач које не достају као подршка рањивим групама: старије жене са села, жене са инвалидитетом, жене из сиромашних породица, самохране мајке, жртве насиља, жене преоптерећене самосталном бригом о немоћним члановима домаћинства.

**Мера 2.1.1.** Омогућавање доступности услуга социјалне заштите женама које припадају рањивим група.

**Активност 2.1.1.1.** Анализа доступности услуга социјалне заштите женама из рањивих група и потреба за успостављањем нових или унапређењем постојећих услуга социјалне заштите.

**Активност 2.1.1.2.** Доношење одлука о успостављању нових услуга или унапређењу постојећих сагласно утврђеним потребама жена из рањивих група.

***Посебни циљ 2.2*.** Побољшање система за сузбијање насиља над женама и заштиту жена које су претрпеле насиље.

**Мера 2.2.1.** Јачање капацитета институција надлежних за сузбијање и процесуирање насиља над женама и развој програма подршке жртвама.

**Активност 2.2.1.1.** Организовање обука и подизање нивоа знања запослених о заштити жртава насиља у институцијама надлежним за сузбијање насиља.

**Активност 2.2.1.2.** Оснаживање жена које су претрпеле било који вид насиља кроз развој програма подршке.

**Општи циљ 3.** Унапређење активности Општине Бач усмерених ка економском оснаживању жена.

***Посебни циљ 3.1.*** Повећање удела жена међу корисницима субвенција и других облика подршке општине кроз Програм локалног економског развоја и Програм подршке за спровођење пољопривредне политике и политике руралног развоја општине Бач.

**Мера 3.1.1.** Креирање посебних програма за економско оснаживање жена и женског предузетништва.

**Активност 3.1.1.1.** Реализација програма за економско оснаживање жена и женског предузетништва и мапирање потенцијала жена на селу на територији општине Бач.

1. **СПРОВОЂЕЊЕ ЛАП-а**

Општина Бач је одговорна за остваривање, примену и заштиту људских права на основу принципа равноправности и недискриминације и за вођење политике једнаких могућности.

Имајући у виду да овај ЛАП обухвата више области јавног живота, реализација циљева и мера, захтева међусекторски и координисани приступ свих одговорних институција укључујући организације цивилног сектора. Њихово деловање и активности координисаће Комисија за равноправност полова општине Бач.

Комисија за равноправност полова је одговорна и за праћење успешности примене овог ЛАП-а.

Кључни партнери у примени ЛАП-а поред Комисије за равноправност полова, органа и служби Општинске управе Бач су и надлежна филијала/експозитура Националне службе за запошљавања, женска и друга удружења у оквиру цивилног сектора, Центар за социјални рад, образовне институције, укључујући установе предшколског образовања и васпитања, полиција и тужилаштва и Стална конференција градова и општина, Регионална развојна агенција Бачка и др.

Комисија за равноправност полова ће успоставити механизам континуираног прикупљања појединачних извештаја свих одговорних органа, институција и организација за примену ЛАП-а.

Одговорни органи општине Бач, институције и организације достављаће Комисији за равноправност полова годишње извештаје о спроведеним активностима, по потреби и по захтеву Комисије за равноправност полова и додатне извештаје и податке. Кoмисија за равноправност полова ће припремати годишње извештаје са оценом успешности примене ЛАП-а и достављати Скупштини општине Бач до 31. марта текуће године за претходну календарску годину.

Ради мерења ефеката примене ЛАП-а урадиће се евалуација након две године примене ЛАП-а, а на крају периода за који је ЛАП сачињен биће спроведена прва независна, спољна евалуација реализације ЛАП-а, чији резултати ће представљати основ за израду и усвајање ЛАП-а за наредни период.

У прилогу се налази Табеларни приказ ЛАП-а.

**Табеларни приказ Локалног акционог плана за родну равноправност општине Бач за период 2023-2025. године**

|  |  |
| --- | --- |
| **Општи циљ 1** | **Унапређење институционалних механизама и капацитета за увођење родно сензитивне перспективе приликом креирања и имплементације локалних политика.** |
| Плански документ из којег је преузет општи циљ | Национална стратегија за родну равноправност |
| **Показатељ ефекта** | **Почетна вредност** | **Циљана вредност** | **Извор провере** |
| Успостављен систем и процедуре за увођење родне перспективе у локалне политике и активности локалне самоуправе тако да су потребе и положај жена и мушкараца видљиве у локалним политикама и креиране мере за унапређење положаја жена. | Скупштина пшштине Бач је донела Одлуку о образовању Комисије за равноправност полова и именовала председницу и чланове/ице. Општина Бач је увела родно одговорно буџетирање што подразумева родну анализу буџета и реструктурирање прихода и расхода са циљем унапређења родне равноправности. Роднo осетљив језик као и прикупљање и евидентирање родно разврстаних података се спорадично примењују.  | Родна равноправност је део јавних политика, програма и буџета.  | Извештаји о родној анализи политика, програма и мера и евалуацији ЛАП-а.  |
| **Посебан циљ 1.1**  | ***Посебни циљ 1.1*. Јачање капацитета и повећане активности локалних механизма за родну равноправност** |
| **Показатељ исхода** | **Почетна вредност** | **Циљана вредност** | **Извор провере** |
| Развијени додатни механизми за родну равноправност у општини Бач | Успостављена је Комисија за равноправност полова, Општина Бач увела је родно одговорно буџетирање, али без формално успостављеног тела за родно одговорно буџетирање.  | Институционални механизми за родну равноправност ефикасно делују на свим нивоима на основу јасно дефинисаних надлежности уз обезбеђену буџетску, материјалну и кадровску подршку.  | Извештаји о евалуацији ЛАП-а и буџета општине Бач |
| **Мера 1.1.1.** | Успостављање додатних механизама за родну равноправност и обезбеђивање ресурса и капацитети за њихову несметану примену |
| Показатељ резултата | Почетна вредност | Циљана вредност | Извор провере |
| Успостављена још најмање један механизам за родну равноправност у општини Бач и обезбеђени ресурси и капацитети за њихово функционисање  | Успостављена је Комисија за равноправност полова,  | Институционални механизми за родну равноправност ефикасно делују на свим нивоима на основу јасно дефинисаних надлежности уз обезбеђену буџетску, материјалну и кадровску подршку.  | Извештаји о евалуацији ЛАП-а и буџета општине Бач |
| Активност 1.1.1.1 | Успостављање тела за родно одговорно буџетирање |
| Показатељ резултата | Носиоци | Потребна средства и извор финансирања  | Период спровођења |
| Успостављен још један институционални механизам и обезбеђени ресурси за његово функционисање  | Председник општине и председник Скуптине општине | Буџет општине Бач | 2023-2024 |
| **Мера 1.1.2** | Увођење система прикупљања, праћења, анализе и објављивања родно сензитивних података на локалном нивоу и увођење родно сензитивног језика |
| Показатељ резултата | Почетна вредност | Циљана вредност | Извор провере |
| У извештавању свих институција на локалном нивоу примењен родно осетљив језик, а прикупљање и праћење података у свим локалним институцијама омогућава родно осетљиву анализу података | Родно осетљив језик као и прикупљање и евидентирање родно разврстаних података се спорадично примењују.  | Родно осетљив језик уведен као стандард у извештавању свих локалних институција, а анализа података садржи родно осетљив приступ.  | Извештај о евалуацији ЛАП-а.  |
| **Активност 1.1.2.1** | Увођење родно осетљивог језика у документа ОУ Бач |
| Показатељ резултата | Носиоци | Потребна средства и извор финансирања  | Период спровођења |
| У извештавању свих институција на локалном нивоу примењен родно осетљив језик.  | Комисија за равноправност полова | Буџет општине Бач  | 2023-2025 |
| **Активност 1.1.2.2** | Предлагање и усвајање метода прикупљања, праћења, анализе и објављивања родно сензитивних података на локалном нивоу |
| Показатељ резултата | Носиоци | Потребна средства и извор финансирања  | Период спровођења |
| Обавезна упутства за примену родно осетљивог језика и родно осетљиво вођење и анализа података написана и достављена кључним партнерима на локалном нивоу  | Комисија за равноправност полова и надлежне службе ОУ Бач.  | Буџет општине Бач | 2023-2025 |
| **Активност 1.1.2.3** | Информисање и оснаживање кључних локалних актера за примену родно сензитивног језика и родно сензитивног прикупљања података |
| Показатељ резултата | Носиоци | Потребна средства и извор финансирања  | Период спровођења |
| Број организованих тематских састанака и промотивних активности за примену родно осетљивог језика и родно осетљиво вођење и анализа података.  | Комисија за равноправност полова у сарадњи са организацијама цивилног друштва.  | Буџет општине Бач | 2023-2025 |
| **Посебан циљ 1.2** | **Повећан ниво свести шире популације о значају родне равноправности и отклањању родних предрасуда** |
| **Показатељ исхода** | **Почетна вредност** | **Циљана вредност** | **Извор провере** |
| Ставови грађана и грађанки о родној равноправности су промењени у правцу наклоњености идеји родне равноправности.  | Радна група за израду локалног акционог плана за родну равноправност у општини Бач израдио је анкетни упитник за грађанке и грађане општине Бач. Упитник садржи питања која се односе на родну равноправност и на положај жена у општини Бач. Резултати анкете показаће нам положај жена у општини, њихов став и разумевање самог појма родне равноправности и њихове предлоге за унапређење родне равноправности.  | Проценат грађана и грађанки општине Бач оптерећених родним предрасудама смањује се за најмање 15 процентних поена у годинама реализације ЛАП-а. | Извештај о евалуацији ЛАП-а |
| **Мера 1.2.1** | Утврђивање ставова грађанки и грађана о положају жена у граду, њихов став и разумевање самог појма родне равноправности и родних стереотипа и предлога за унапређење родне равноправности |
| Показатељ резултата | Почетна вредност | Циљана вредност | Извор провере |
| Проценат грађанки са израженим родним предрасудама се смањио у односу на почетно стање.  | Резултати анкете | Проценат грађанки општине Бач оптерећених родним предрасудама смањује се за најмање 15 процентних поена у годинама реализације ЛАП-а. | Извештај о евалуацији ЛАП-а |
| **Активност 1.2.1.1** | Спровођење анкете о положају жена у општини, разумевању самог појма родне равноправностии родних стереотипа из женског угла.  |
| Показатељ резултата | Носиоци | Потребна средства и извор финансирања  | Период спровођења |
| Обухват женске популације анкетом. Резултати анкете показаће нам положај жена у општини Бач, њихов став и разумевање самог појма родне равноправности.  | Комисија за равноправност полова у сарадњи са медијима, приватним и јавним предузећима и установама као и месним заједницама у околним селима  | Буџет општине Бач | Извештај о реализацији ЛАП-а |
| **Мера 1.2.2** | Спровођење медијских и информативних кампања о потписивању Европске повеље о родној равноправности, узроцима и последицама родно засноване дискриминације и кампања за заговарање родне равноправности и деконструкцију родних стереотипа и улога |
| Показатељ резултата | Почетна вредност | Циљана вредност | Извор провере |
| Број организованих кампања и процена учешћа грађана и грађанки.  | Није било промотивних активности поводом потписивања Европске повеље о родној равноправности или другим поводима.  | Проценат грађана и грађанки општине Бач оптерећених родним предрасудама смањује се за најмање 15 процентних поена у годинама реализације ЛАП за родну равноправност у општини Бач.  | Извештај о реализацији ЛАП-а |
| **Активност 1.2.2.1** | Организовање промоције вредности Европске повеље о родној равноправности и медијских и информативних кампања о родној равноправности, узроцима и последицама родно засноване дискриминације |
| Показатељ резултата | Носиоци | Потребна средства и извор финансирања  | Период спровођења |
| Број организованих кампања | Комисија за равноправност полова у сарадњи са организацијама цивилног сектора.  | Буџет општине Бач (150.000,00 РСД на годишњем нивоу) | 2023-2025 |
| **Општи циљ 2.** | **Повећање нивоа социјалне заштите жена из рањивих група** |
| Плански документ из ког циљ преузет | Национална стратегија за родну равноправност |
| **Показатељи ефекта** | **Почетна вредност** | **Циљана вредност** | **Извор провере** |
| Подигнут ниво социјалне заштите жена из посебно осетљивих група.  | У Центру за социјални рад Бач је формиран тим за бављење појавом насиља у породици, насиља у партнерским односима и пружање помоћи и подршке жртвама. Пројектно се спроводе услуге помоћи у кући и успостављена је услуга личног пратиоца. | Женама из осетљивих група доступна социјална заштита у свим ситуацијама када су жртве насиља у породици или преоптерећене самосталном бригом о зависним члановима домаћинства.  | Извештај о реализацији ЛАП-а |
| ***Посебан циљ 2.1*** | Развијање услуга социјалне заштите из надлежности Општине Бач које не достају као подршка рањивим групама: старије жене са села, жене са инвалидитетом, жене из сиромашних породица, самохране мајке, жртве насиља, жене преоптерећене самосталном бригом о немоћним члановима домаћинства |
| Показатељ исхода | Почетна вредност | Циљана вредност | Извор провере |
| Успостављене услуге социјалне заштите доступне женама из угрожених група.  | Доступност успостављених услуга социјалне заштите женама из посебно осетљивих група није довољна  | Женама из осетљивих група приоритетно доступне успостављене услуге социјалне заштите.  | Извештај о реализацији ЛАП-а и Извештај ЦСР Бач |
| **Мера 2.1.1** | Омогућавање доступности услуга социјалне заштите женама које припадају рањивим група. |
| Показатељ резултата | Почетна вредност | Циљана вредност | Извор провере |
| Утврђене потребе за развојем нових услуга социјалне заштите намењених женама из посебно осетљивих група.  | Пројектно се спроводе услуге помоћи у кући и успостављена је услуга личног пратиоца. Није извршена анализа потреба за услугама из перспективе потреба жена из посебно осетљивих група.  | Развијене и доступне услуге женама из посебно осетљивих група  | Извештај о реализацији ЛАП-а |
| **Активност 2.1.1.1** | Анализа доступности услуга социјалне заштите женама из рањивих група и потреба за успостављањем нових или унапређењем постојећих услуга социјалне заштите. |
| Показатељ резултата | Носиоци | Потребна средства и извор финансирања  | Период спровођења |
| Спроведена анализа доступности и потреба за новим услугама социјалне заштите из перспективе жена из посебно осетљивих група  | Центар за социјални рад Бач у сарадњи са релевантним партнерима у локалној заједници и организацијама цивилног друштва  | Буџет Општине Бач и донаторска средства | 2023-2025 |
| **Активност 2.1.1.2** | Доношење одлука о успостављању нових услуга или унапређењу постојећих сагласно утврђеним потребама жена из рањивих група |
| Показатељ резултата | Носиоци | Потребна средства и извор финансирања  | Период спровођења |
| Успостављене нове услуге и унапређене постојеће.  | Скупштина општине Бач, надлежна одељења Општинске управе Бач, Центар за социјални рад Бач. | Буџет општине Бач и донаторска средства | 2023-2025 |
| ***Посебан циљ 2.2*** | **Побољшање система за сузбијање насиља над женама и заштиту жена које су претрпеле насиље** |
| Показатељ исхода | Почетна вредност | Циљана вредност | Извор провере |
| Институције надлежне за сузбијање насиља над женама ефикасније у спречавању и процесуирању насиља  | У Центру за социјални рад формиран је тим за бављење појавом насиља у породици, насиља у партнерским односима и пружање помоћи и подршке жртвама. Број пријављених случајева са елементима насиља за подручје општине Бач у 2022. креће се око броја 65. | Заштита од насиља доступна свим жртвама благовремена и ефикасна | Извештај ЦСР Бач, полицијска и судска евиденција |
| **Мера 2.2.1** | Јачање капацитета институција надлежних за сузбијање и процесуирање насиља над женама и развој програма подршке жртвама. |
| Показатељ резултата | Почетна вредност | Циљана вредност | Извор провере |
| Ефикасност и благовременост у поступању надлежних институција и повећан број процесуираних насилника.  | У Центру за социјални рад Бач формиран тим за бављење појавом насиља у породици. Нема података о ефикасности институција надлежних за сузбијање насиља.  | Институције надлежне за сузбијање насиља над женама ефикасније у спречавању и процесуирању насиља  | Извештај ЦСР Бач, полицијска и судска евиденција |
| **Активност 2.2.1.1** | Организовање обука и подизање нивоа знања запослених о заштити жртава насиља у институцијама надлежним за сузбијање насиља |
| Показатељ резултата | Носиоци | Потребна средства и извор финансирања  | Период спровођења |
| Институције надлежне за сузбијање насиља над женама организовале професионално усавршавање својих кадрова у области заштите жена од насиља.  | Судови, полиција, Центар за социјални рад, организације цивилног сектора.  | Буџет општине Бач. Буџет Републике Србије Донаторска средства.  | 2023-2025 |
| **Активност 2.2.1.2.**  | Доношење одлука о успостављању нових услуга или унапређењу постојећих сагласно утврђеним потребама жена из рањивих група |
| Показатељ резултата | Носиоци | Потребна средства и извор финансирања  | Период спровођења |
| Развијени програми подршке и број жртава насиља укључених у програме подршке  | Центар за социјални рад Бач у сарадњи са релевантним партнерима у локалној заједници.  | Буџет општине Бач и донаторска средства | 2023-2025 |
| **Општи циљ 2.** | **Унапређење активности Општине Бач усмерених ка економском оснаживању жена.**  |
| Плански документ из ког је циљ преузет | Национална стратегија за родну равноправност |
| **Показатељи ефекта** | **Почетна вредност** | **Циљана вредност** | **Извор провере** |
| Економске иницијативе предузетница подржане од стране општине Бач и број програма намењених економском оснаживању жена  | Кроз Програм 3. Локалног економског развоја у Програмском буџету као циљ наведено је повећање запослености на територији општине.  | Развијени програми економског оснаживања жена.  | Извештај о реализацији ЛАП-а |
| ***Посебан циљ 3.1*** | **Повећање удела жена међу корисницима субвенција и других облика подршке општине кроз Програм локалног економског развоја и Програм подршке за спровођење пољопривредне политике и политике руралног развоја општине Бач.** |
| Показатељ исхода | Почетна вредност | Циљана вредност | Извор провере |
| Број жена чија је економска иницијатива подржана од стране Општине Бач и број програма намењених економском оснаживању жена.  | Кроз Програм 3. Локалног економског развоја у Програмском буџету планирано је субвенционисање запошљавања и самозапошљавања теже запошљивих категорија где спадају и жене.  | Удео жена међу корисницима субвенција и других облика подршке економског оснаживања равноправан са уделом мушкараца | Извештај о реализацији ЛАП-а |
| **Мера 3.1.1** | Креирање посебних програма за економско оснаживање жена и женског предузетништва. |
| Показатељ резултата | Почетна вредност | Циљана вредност | Извор провере |
| Креирани посебни програми за економско оснаживање жена.  | Економско оснаживање жена планирано кроз Програм запошљвања и пројекте | Женама предузетницама једнако доступни сви програми економског оснаживања.  | Извештај о реализацији ЛАП-а |
| **Активност 3.1.1.1** | Реализација програма за економско оснаживање жена и женског предузетништва и мапирање потенцијала жена на селу на територији општине Бач |
| Показатељ резултата | Носиоци | Потребна средства и извор финансирања  | Период спровођења |
| Број креираних програма за економско оснаживање жена и женског предузетништва и број жена са села укључених у програм подршке за спровођење пољопривредне политике и политике руралног развоја општине Бач | Национална служба за запошљавање - филијала Нови Сад, експозитура Бач, Канцеларија за локални економски развој, Комисија за равноправност полова.  | Буџет Општине Бач, донаторска средства.Средства су предвижена ЛАП-ом за запошљвање и програм подршке за спровођење пољопривредне политике и политике руралног развоја општине Бач | 2023-2025 |

1. Уредба о утврђивању јединствене листе развијености региона и јединица локалне самоуправе за 2014. годину (''Службени Гласник РС'' бр. 104/2014). [↑](#footnote-ref-1)
2. <https://popis2022.stat.gov.rs/5-vestisaopstenja/news-events/20221221-prvirezultatipopisa/> [↑](#footnote-ref-2)
3. Према методологији ОЕЦД-а, локална самоуправа са густином насељености испод 150 становника по км2 [↑](#footnote-ref-3)
4. <https://www.stat.gov.rs/sr-latn/oblasti/popis/popis-2011/> [↑](#footnote-ref-4)